钦定古今图书集成/理学汇编/文学典/第119卷 > 《答东阿王笺》陈琳
## 钦定古今图书集成/理学汇编/文学典/第119卷 > 《答东阿王笺》陈琳

琳死罪死罪。昨加恩辱命，并示《龟赋》，披览粲然。君侯
体高俗之材，秉青萍干将之器，拂钟无声，应机立断，
此乃天然异禀，非钻仰者所庶几也。音义既远，清辞
妙句，焱绝焕炳，譬犹飞兔流星，超山越海，龙骥所不
敢追，况于驽马可得齐足哉！夫听《白雪》之音，观绿水
之节，然后东野巴人，蚩鄙益著，载欢载笑，欲罢不能，
谨。韬椟玩耽，以为吟颂。琳死罪死罪。